Tugdin n rwaḥ neɣ n lefna i d-yettillin ɣef waṭas n yidelsan, tutlayt neɣ tamagitatg, d timental n uḥerrek d tnekkra n yigduden iwakken ad sutren wa ad d-rren ayen iten-iceɣben neɣ ayen i asen-iruḥen neɣ seg umiḥyaf ideg ttidiren deg tmurt-nsen, anect-a d ayen i d-yellan deg Tmurt n Lezzayer ɣef temsalt n tutlayt tmaziɣt d tmagit n yimaziɣen. Asuter n ubeddel neɣ n useɣti n umezruy yeddem yiwen n wudem niḍen deffir n timunent n Tmurt n Lezzayer: tamsalt n timuzɣa, tḥuz akk agdud aqbayli ladɣa ilmeẓyen-is. M.A. Haddadu yenna-d asuter n tmagit terza kan aqbayli. Ma nemmeslay-d ɣef usuter n tmaziɣt deg Lezzayer, ilaq ad nemmeslay ɣef usuter n uqbayli i yezgan yal ass yettḍalab deg tutlayt d yidles-is i yiman-is, ɣas akken yella-d deg kra n temnaḍin: ɣer yimẓabiyen1, deg Lhugar, maca d aqbayli i iqublen tamsalt-a s wuddem agejdan. Asuter-a d win i d-yellan d azref asnilsan, adelsan deg Lezzayer.